En kloakledning mellem Brønderslev og Serritslev har ledt spildevand ud på en mark.

Først troede beredskabet, at der var tale om et gylleudslip, men det viste sig at være spildevand som i intervaller pumpede ud på marken. En slamsuger fik fjernet en del af udslippet, og Brønderslev Forsyning har lukket for ledningen, der fører spildevandet de næste par dage. Kommunernes miljøvagt blev også tilkaldt til stedet - en overgang frygtede de, at udslippet havde stået på i flere dage. - Der var på et tidspunkt gisninger om, at det kunne have stået på i flere dage, men den lodsejer, som har anmeldt det, han siger, at han i morges var ude at besigtige sin mark, og der var der ikke noget, siger indsatsleder ved Beredskabscenter Brønderslev Klaus Andersen til TV2/Nord.